ROZHODNUTIE KOMISIE
z 12. decembra 2008,
ktorým sa podľa smernice Rady 92/43/EHS prijíma počiatočný zoznam lokalít s európskym významom v stepnom biogeografickom regióne
[oznámené pod číslom K(2008) 8066]
(2008/966/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), a najmä na jej článok 4 ods. 2 tretí pododsek,
keďže:
(1)
Stepná biogeografická oblasť uvedená v článku 1 písm. c) bode iii) smernice 92/43/EHS zahŕňa podľa biogeografickej mapy, ktorá bola schválená 20. apríla 2005 Výborom zriadeným podľa článku 20 uvedenej smernice, ďalej len „Výbor pre biotopy“, časti územia Rumunska.
(2)
V rámci procesu, ktorý sa začal v roku 1995, je dôležité dosiahnuť pokrok pri vlastnom budovaní sústavy Natura 2000, ktorá predstavuje dôležitý prvok ochrany biologickej rozmanitosti v Európskom spoločenstve.
(3)
Rumunsko zaslalo Komisii v októbri 2007 v súlade s článkom 4 ods. 1 smernice 92/43/EHS zoznamy lokalít navrhovaných za lokality s európskym významom v zmysle článku 1 smernice 92/43/EHS pre stepnú biogeografickú oblasť.
(4)
Zoznamy navrhovaných lokalít sprevádzali informácie o každej lokalite dodané vo formáte ustanovenom rozhodnutím Komisie 97/266/ES z 18. decembra 1996 o informačnom formulári pre navrhované lokality v rámci Natura 2000 (2).
(5)
K týmto informáciám patrí najaktuálnejšia a definitívna mapa lokalít doručená príslušným členským štátom, názov lokality, jej umiestnenie a rozloha, ako aj údaje získané uplatňovaním kritérií uvedených v prílohe III k smernici 92/43/EHS.
(6)
Na základe návrhu zoznamu zostaveného Komisiou po dohode s príslušným členským štátom, v ktorom sú uvedené územia s prioritnými typmi prirodzených biotopov alebo s prioritnými druhmi, by sa mal prijať zoznam území vybraných ako územia s európskym významom.
(7)
Poznatky o existencii a rozdelení typov prirodzených biotopov a druhov sa neustále vyvíjajú vďaka dohľadu v súlade s článkom 11 smernice 92/43/EHS. Preto sa pri hodnotení a výbere lokalít na úrovni Spoločenstva využívali najlepšie informácie, ktoré sú v súčasnosti k dispozícii.
(8)
Príslušný členský štát však nenavrhol dosť lokalít na to, aby splnil požiadavky smernice 92/43/EHS pre niektoré typy biotopov a druhov. V prípade týchto druhov a typov biotopov sa preto nedá dôjsť k záveru, že sústava je ukončená. S prihliadnutím na oneskorenie pri dodávaní informácií a dosahovaní dohody s členským štátom je nevyhnutné prijať počiatočný zoznam lokalít, ktorý je potrebné upraviť v súlade s článkom 4 smernice 92/43/EHS.
(9)
Vzhľadom na to, že poznatky o existencii a rozmiestnení niektorých typov prirodzených biotopov prílohy I a druhov prílohy II k smernici 92/43/EHS sú stále neúplné, nemalo by sa určovať, či je sústava úplná alebo neúplná. Počiatočný zoznam by sa mal v prípade potreby upraviť v súlade s článkom 4 smernice 92/43/EHS.
(10)
Opatrenia stanovené v tomto nariadení sú v súlade so stanoviskom Výboru pre biotopy,
PRIJALA TOTO ROZHODNUTIE:
Článok 1
V prílohe k tomuto rozhodnutiu sa ustanovuje počiatočný zoznam lokalít s európskym významom v stepnom biogeografickom regióne v súlade s článkom 4 ods. 2 tretím pododsekom smernice 92/43/EHS.
Článok 2
Toto rozhodnutie je určené členským štátom.
V Bruseli 12. decembra 2008